Ministru kabineta noteikumu “Grozījumi Ministru kabineta 2014. gada 23. decembra noteikumos Nr.836 “Darbības programmas “Izaugsme un nodarbinātība” 7.1.1. specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar Ministru kabineta (turpmāk – MK)  2020. gada 6. novembra rīkojumu Nr.655 “Par ārkārtējās situācijas izsludināšanu” Latvijā tika atkārtoti izsludināta ārkārtējā situācija, kas, ievērojot paredzētos ierobežojumus un ekonomiskās aktivitātes tempa samazinājumu, rezultēsies bezdarba  pieaugumā. Lai mazinātu ārkārtējās situācijas izsludināšanu izraisītās sekas nodarbinātības jomā kopumā un veicinātu bezdarbnieku ātrāku atgriešanos darba tirgū pēckrīzes periodā, tiek papildināti darbības programmas “Izaugsme un nodarbinātība” (turpmāk – DP) 7.1.1. specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” (turpmāk – SAM 7.1.1.) īstenošanas nosacījumi[[1]](#footnote-1), paredzot bezdarbnieku prasmju pilnveidei **piedāvāt jaunas apmācību programmas – atvērto tiešsaistes kursu platformu piedāvātu augstākās izglītības iestādes vai nozaru uzņēmuma izstrādātas mācību programmas**, kā arī vienlaikus precizēt SAM 7.1.1. īstenošanas nosacījumus, t.sk.:  1) precizēt stipendiju izmaksas kārtību atbilstoši izmaiņām apmācību pasākumu organizēšanā un pāreju uz dokumentu apriti e-vidē;  2) precizēt atbalstāmo darbību *Apmācība pie darba devēja, Darbam nepieciešamo iemaņu attīstība* īstenošanai paredzēto obligātās veselības pārbaužu (turpmāk – OVP) izmaksu kārtību, kā arī veikt citus tehniskus un redakcionālus precizējumus.  MK noteikumu projekta[[2]](#footnote-2) spēkā stāšanās indikatīvais laika periods – 2021. gada janvāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK noteikumu projekts ir izstrādāts saskaņā ar :   * 2014. gada 3. jūlija Eiropas Savienības (turpmāk – ES) struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu; * MK 2020. gada 5. maija noteikumiem Nr. 262 “Grozījumi MK 2011. gada 25. janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk – MK noteikumi Nr. 262); * MK 2020. gada 16. jūnija noteikumiem Nr. 397 “Grozījumi MK 2011. gada 25. janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk – MK noteikumi Nr. 397); * Labklājības ministrijas (turpmāk – LM) ierosinātajiem grozījumiem MK 2011. gada 25. janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75) (izsludināti Valsts sekretāru 2020. gada 22. oktobra sanāksmē (VSS-893)); * MK 2020. gada 17. decembra noteikumiem Nr. 812 “Grozījumi MK 2011. gada 25. janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk – MK noteikumi Nr. 812). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts paredz precizēt SAM 7.1.1. īstenošanas nosacījumus, t.sk.:  **1)** papildināt **atbalstāmās darbības ar jaunām apmācību programmām** – **atvērto tiešsaistes kursu platformā piedāvātu augstākās izglītības iestādes vai nozaru uzņēmuma izstrādātas mācību programmas,** atbilstoši MK noteikumiem Nr.812 *(MK noteikumu projekta 1.,5.,10.,11. punkts)*.  Bezdarbniekiem pieejamo apmācību klāsts tiek paplašināts ar jaunām apmācību programmām – Masīvie atvērtie tiešsaistes kursi (*Massive Open Online Courses (MOOC)*), mūsdienās populāru e-mācību virzienu, kas nodrošina iespēju iegūt neformālu izglītību starptautiski atzītās universitātēs un organizācijās no visas pasaules neatkarīgi no to atrašanās vietas, kas īpaši svarīgi šobrīd, lai nodrošinātu mācību procesa nepārtrauktību, kvalitāti un sekmīgu, uz klientu vajadzībām orientētu pakalpojumu, t.sk. nodrošinot iespēju bezdarbniekiem mācību programmas apgūt tiem piemērotākajā laikā, sadalot noslodzi un intensitāti pēc personīgajiem ieskatiem.  Atvērtie tiešsaistes kursi ir pieejami tādās atvērto tiešsaistes mācību platformās (turpmāk – platformas) kā Coursera, Udemy, Lynd, EdX, MiriadaX, Udacity, Skillshare, MasterClass, Futurelearn u.c., un tie ir atrodami arī vienuviet (*marketplace*), kā arī, piesakoties apmācībām, nav nepieciešams izpildīt formālos iestāšanās vai reģistrēšanās kritērijus.  Nodarbinātības padome, kas izveidota, vienojoties trīs ministriem (izglītības un zinātnes, ekonomikas, labklājības) ar mērķi saskaņot starpresoru sadarbību darba tirgus attīstības veicināšanai, konceptuāli ir atbalstījusi priekšlikumu Nodarbinātības valsts aģentūrā (turpmāk – NVA) reģistrētajiem bezdarbniekiem piedāvāt iespēju iegūt prasmju sertifikātu (pēc to brīvas izvēles), apgūstot mācību kursu kādā no platformām. No 2020.gada jūlija pilotprojekta veidā bezdarbniekiem tiek piedāvāts iesaistīties tādos platformu piedāvātajos kursos, kas tika nodrošināti bezmaksas kā platformu pagaidu piedāvājums, kas vērsts uz Covid-19 izraisīto seku mazināšanu. Laika periodā no 2020. gada 10. jūlija līdz 20. novembrim bezmaksas mācības ir uzsākuši 947 NVA klienti, t.sk. piesakoties vairāku mācību programmu apgūšanai. Platformu piedāvātās mācību programmas pabeigušas 142 personas. Darbiekārtošanās rezultātus tik īsā laika periodā vēl nav iespējams novērtēt un plašāks izvērtējums plānots decembra beigās, tomēr, analizējot iegūtos rezultātus, kā arī NVA klientu interesi un atzinīgo vērtējumu, jau šobrīd var izdarīt secinājumus par uzkrātu pozitīvu pieredzi, kas ļauj nodrošināt mācību piedāvājumu profesionālo prasmju un kompetenču uzlabošanai pārsvarā bezdarbniekiem ar augstāko izglītību starptautiskā līmeņa izglītības iestādēs un nozaru uzņēmumos, kas īpaši aktuāli šobrīd, jo arī ārkārtējās situācijas izraisītās krīzes rezultātā bezdarbnieka statusu iegūst cilvēki ar salīdzinoši konkurētspējīgāku profilu un augstāku izglītības līmeni.  Tiešsaistes apmācību īstenošanai varēs pieteikties jebkura MK noteikumu Nr.75 prasībām atbilstoša platforma, kā arī bezdarbnieks būs tiesīgs pieteikties mācībām jebkurā no platformām, ja tā atbilst izvirzītajām prasībām.  Platformās kursu piedāvājums ir mainīgs, cenu politika var būt pieskaņota reģioniem, to īpatnībām, kā arī tā ir iekļauta mārketinga stratēģijā. Bezmaksas piedāvājums iesaistīties tiešsaistes mācībās NVA reģistrētiem klientiem pieejams līdz 2020. gada 14. decembrim. Ievērojot mācību programmu salīdzinoši nelielās izmaksas – vidēji 30-100 *euro* par vienas mācību programmas apguvi, paredzēts, ka mācību programmas maksa tiks kompensēta bezdarbniekam līdz 150 *euro* apmērā ar pēcapmaksu pēc veiksmīgas mācību programmas pabeigšanas un apliecinoša dokumenta (piemēram, sertifikāta, apliecinājuma, prasmju un kvalifikācijas apliecinājuma dokumenta (*Professional credentials*) vai cita apliecinājuma dokumenta) saņemšanas. NVA izmaksās bezdarbniekam mācību izdevumu kompensāciju 15 dienu laikā no iepriekš minētā dokumenta, kā arī maksājumu apliecinoša dokumenta saņemšanas. Paredzēts, ka saskaņā ar likuma “Par iedzīvotāju ienākuma nodokli” 9.panta pirmās daļas 16.punktu mācību izdevumu kompensācija netiks aplikta ar iedzīvotāju ienākuma nodokli līdzīgi kā bezdarbniekiem paredzētās stipendijas un atlīdzības, kas tiek izmaksātas aktīvo nodarbinātības pasākumu ietvaros. Vienlaikus, ņemot vērā to, ka izdevumi par mācībām un sertifikātu tiks kompensēti bezdarbniekiem, kā arī atbilstoši Ministru kabineta 2001.gada 31.jūlija noteikumiem Nr.336 “Noteikumi par attaisnotajiem izdevumiem par izglītību un ārstnieciskajiem pakalpojumiem” tos var iekļaut Valsts Ieņēmumu dienestam (turpmāk – VID) iesniedzamajos attaisnotajos izdevumos par izglītību un atskaitīt no gada apliekamo ienākumu apmēra, NVA jāizstrādā kārtība un jānodrošina datu apmaiņa ar VID, lai izslēgtu dubultfinansēšanas risku iestāšanos, kā arī jāiekļauj atbilstošas normas līgumos vai citos saistošajos dokumentos, kas tiek slēgti ar bezdarbniekiem kā tiešajiem labuma guvējiem.  Bezdarbniekus paredzēts iesaistīt tādās mācību programmās, kas pēc programmas satura, ilguma un mācību maksas līdzinās neformālās izglītības programmām, līdz ar to bezdarbnieki varēs iesaistīties ne vairāk kā divu platformu piedāvāto mācību programmu apguvē viena gada laikā.  Projekta ietvaros atvērto tiešsaistes kursu platformā piedāvātu augstākās izglītības iestādes vai nozaru uzņēmuma izstrādātu mācību programmuapguvei finansējums, uzsākot atbalstāmās darbības ieviešanu pilotprojekta veidā, tiks nodrošināts neformālās izglītības programmu apguvei pieejamā finansējuma ietvaros (1 dalībnieka maksimālajām izmaksām nepārsniedzot 150 *euro*) un, līdz jauna projekta rezultāta rādītāja definēšanai, dalībniekus uzskaitot neformālās izglītības rādītāja ietvaros.  Atbalstāmās darbības ieviešana tiks nodrošināta SAM 7.1.1. pieejamā finansējuma ietvaros un, ņemot vērā bezdarbnieku līdzšinējo interesi par tiešsaistes kursu platformās piedāvāto augstākās izglītības iestādes programmu apguvi, kā arī 1 dalībniekam noteikto maksimālo kompensējamo izmaksu apjomu,  veicinās SAM 7.1.1. mērķa un sasniedzamo uzraudzības rādītāju izpildes pieaugumu;  **2)** saskaņot MK noteikumus Nr.836 ar LM ierosinātajiem grozījumiem MK noteikumos Nr.75 (izsludināti Valsts sekretāru 2020. gada 22. oktobra sanāksmē (VSS-893)), paredzot iespēju **NVA kā finansējuma saņēmējam izmaksāt apmācību pasākumos paredzētās stipendijas bezdarbniekiem, neizmantojot izglītības iestāžu starpniecības pakalpojumus** (*MK noteikumu projekta 3.,4. punkts*), vienlaikus veicot tehniskus precizējumus, lai nodrošinātu MK noteikumos Nr.75 ietverto normu nedublēšanu.  Šobrīd MK noteikumu Nr.836 17.3.4.2. apakšpunkts paredz, ka stipendija ir tiešās projekta īstenošanas izmaksas, kuras finansējuma saņēmējs dotācijas veidā piešķir izglītības iestādei.  Patlaban, bezdarbniekiem paredzēto apmācību pasākumu ietvaros noteiktās ikmēneša stipendijas (5 *euro* par katru apmācību dienu) tiek pārskaitītas izglītības iestādēm atbilstoši to sagatavotajiem pārskatiem par bezdarbnieku dalību apmācībās, savukārt izglītības iestāde izmaksā stipendiju katram apmācībās iesaistītajam bezdarbniekam.  Atbilstoši NVA īstenotā projekta „Darbaspēka piedāvājuma un pieprasījuma prognozēšanas un monitoringa sistēmas izveide” (Nr. 2.2.1.1/17/I/032) ietvaros paredzētajiem funkcionālajiem pilnveidojumiem, kas aktīvo nodarbinātības pasākumu organizēšanas procesā nodrošinās efektīvāku informācijas un dokumentu apriti e-vidē, un pēc to ieviešanas produkcijas vidē, tiek plānots, ka turpmāk NVA izmaksās bezdarbniekiem paredzētās stipendijas par dalību apmācību pasākumos, neizmantojot izglītības iestādi kā starpnieku stipendijas pārskaitīšanai;  **3)** saskaņot MK noteikumus Nr.836 ar MK noteikumiem Nr.262, paredzot iespēju **NVA kā finansējuma saņēmējam kompensēt atbalstāmo darbību *Apmācība pie darba devēja, Darbam nepieciešamo iemaņu attīstība* īstenošanai paredzētās obligātās veselības pārbaužu (turpmāk – OVP) izmaksas bezdarbniekiem, neizmantojot darba devēju starpniecības pakalpojumus,** un MK noteikumiem Nr.397, precizējot **atbalstāmās darbības *Darbam nepieciešamo iemaņu attīstība*** nosaukumu**,** (*MK noteikumu projekta 2.,6.,7.,8.,9.,10. punkts*), vienlaikus nodrošinot MK noteikumos Nr.75 ietverto normu nedublēšanu.  Šobrīd MK noteikumu Nr.836 17.3.5.4. un 17.3.7.1 1. apakšpunkti paredz, ka OVP izmaksas ir tiešās projekta īstenošanas izmaksas, kuras finansējuma saņēmējs dotācijas veidā piešķir darba devējam, kas pēc tam tās izmaksā pasākuma dalībniekiem.  Lai novērstu iespējamās pretrunas ar valsts atbalsta saņemšanu saistītā regulējuma piemērošanas interpretācijā, kā arī atbilstoši veiktajiem grozījumiem MK noteikumu Nr.75 3.4.5. un 3.7. apakšnodaļās, nepieciešams veikt grozījumus SAM 7.1.1. noteikumos. Grozījumi nodrošinās iespēju NVA kā finansējuma saņēmējam kompensēt bezdarbniekiem OVP izmaksas tieši, jo OVP tiek veiktas pirms bezdarbnieks uzsāk dalību pasākumā, un saskaņā ar Darba aizsardzības likuma 15. panta trešo daļu darba devējam nav noteikts pienākums segt izdevumus, kas saistīti ar OVP pārbaudēm pirms darba tiesisko attiecību uzsākšanas. Atbilstoši OVP izdevumi tiek kompensēti bezdarbniekiem un tie nav uzskatāmi par darba devējam piešķirto atbalstu.  Vienlaikus, ņemot vērā to, ka izdevumi par OVP tiks kompensēti bezdarbniekiem, kā arī atbilstoši Ministru kabineta 2001. gada 31. jūlija noteikumiem Nr.336 “Noteikumi par attaisnotajiem izdevumiem par izglītību un ārstnieciskajiem pakalpojumiem” tos var iekļaut VID iesniedzamajos attaisnotajos izdevumos par ārstnieciskajiem pakalpojumiem un atskaitīt no gada apliekamo ienākumu apmēra, NVA jāizstrādā kārtība un jānodrošina datu apmaiņa ar VID, lai izslēgtu dubultfinansēšanas risku iestāšanos, kā arī jāiekļauj atbilstošas normas līgumos vai citos saistošajos dokumentos, kas tiek slēgti ar bezdarbniekiem kā tiešajiem labuma guvējiem. |
| 3. | Projekta izstrādē iesaistītās institūcijas un publiskas personas kapitālsabiedrības | LM kā ES fondu vadībā iesaistītā atbildīgā iestāde. |
| 4. | Cita informācija | MK noteikumu projekts ietekmē NVA kā finansējuma saņēmēju, jo tas paredz precizēt SAM 7.1.1. īstenošanas nosacījumus.  Izvērtējot ierosināto grozījumu ietekmi uz SAM 7.1.1., pēc MK noteikumu spēkā stāšanās būs nepieciešams veikt attiecīgus grozījumus (atbilstoši aktuālajām MK noteikumu Nr. 836 redakcijām) NVA īstenotajā projektā Nr.7.1.1.0/15/I/001 “Atbalsts bezdarbnieku izglītībai” (turpmāk – SAM 7.1.1. projekts).  MK noteikumu projektam tiek prognozēta pozitīva ietekme uz SAM 7.1.1. projekta īstenošanu, t.sk. mērķa un sasniedzamo uzraudzības rādītāju izpildi, jo tiks veicināta bezdarbnieku konkurētspēja un integrācija darba tirgū, kas tiks nodrošināta, piedāvājot jaunas apmācību programmas.  LM kā ES fondu atbildīgā iestāde sadarbībā ar Centrālo finanšu un līgumu aģentūru kā sadarbības iestādi (turpmāk – CFLA) uzraudzīs, lai tiek veikti atbilstoši grozījumi SAM 7.1.1. projektā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NVA personāls, NVA reģistrēti bezdarbnieki, izglītības iestādes, darba devēji, biedrības un nodibinājumi.  Atbilstoši NVA statistikas datiem 2020. gada 23. novembrī NVA bija reģistrēti 67 192 bezdarbnieki. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projektam ir ietekme uz tautsaimniecību, kā arī uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem, jo tiks mazināts atbilstošās kvalifikācijas darbaspēka iztrūkums, tādējādi darba devējiem būs plašāka iespēja piesaistīt savam uzņēmumam vajadzīgos darbiniekus. MK noteikumu projektam ir ietekme uz sabiedrības mērķgrupu – bezdarbniekiem, jo, paplašinot apmācību programmu piedāvājumu, tiks mazināta to prasmju neatbilstība darba tirgus pieprasījumam un veicināta integrācija nodarbinātībā.  MK noteikumu projekts nesniedz ietekmi uz vidi, konkurenci, veselību, kā arī neietekmē uzņēmējdarbības vidi un administratīvo slogu. |
| 3. | Administratīvo izmaksu monetārs novērtējums | MK noteikumu projekts neskar šo jomu. |
| 4. | Atbilstības izmaksu monetārs novērtējums | MK noteikumu projekts neskar šo jomu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts neskar šo jomu. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | MK noteikumu projekts ir saistīts ar MK noteikumu projektu “Grozījumi MK 2011. gada 25. janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (izsludināti Valsts sekretāru 2020. gada 22. oktobra sanāksmē (VSS-893)). |
| 2. | Atbildīgā institūcija | LM. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | |
| 1. | Saistības pret Eiropas Savienību | | MK noteikumu projekts neskar šo jomu. | |
| 2. | Citas starptautiskās saistības | | MK noteikumu projekts neskar šo jomu. | |
| 3. | Cita informācija | | Nav. | |
| **VI. Sabiedrības līdzdalība un komunikācijas aktivitātes** | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | Ņemot vērā to, ka ar MK  2020. gada 6. novembra rīkojumu Nr.655 “Par ārkārtējās situācijas izsludināšanu” Latvijā tika atkārtoti izsludināta ārkārtējā situācija, un nepieciešamo izmaiņu steidzamību, MK noteikumu projekts tiek virzīts izskatīšanai MK sēdē kā MK lieta, kas pieļauj iespēju sabiedrības viedokli neapzināt. |
| 2. | | Sabiedrības līdzdalība projekta izstrādē | | Nav. |
| 3. | | Sabiedrības līdzdalības rezultāti | | Nav. |
| 4. | | Cita informācija | | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | LM, CFLA, NVA kā finansējuma saņēmējs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

Labklājības ministre R. Petraviča

I. Strazdiņa 67021630

Ilze.Strazdina@lm.gov.lv

1. Ministru kabineta 2014. gada 23. decembra noteikumi Nr.836 “Darbības programmas “Izaugsme un nodarbinātība” 7.1.1. specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”” (turpmāk – MK noteikumi Nr.836) [↑](#footnote-ref-1)
2. Ministru kabineta noteikumu projekts “Grozījumi Ministru kabineta 2014. gada 23. decembra noteikumos Nr.836 “Darbības programmas “Izaugsme un nodarbinātība” 7.1.1. specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”” (turpmāk – MK noteikumu projekts) [↑](#footnote-ref-2)